Երբ Գնելը իր մանկության ու պատանեկության մասին է պատմում, հիշում է հորն ու տխրում… Ուժեղ բնավորության տեր մարդ էր, Հայրենական մեծ պատերազմի վետերան, 9 երեխաների հայր Գեյման Մանուկյանը։ Նա մեծ դեր է խաղացել երեխաների դաստիարակության գործում, նրանց սովորեցրել է, որ մարդը կարող է հաղթահարել ամեն մի դժվարություն, դիմանալ ամեն մի փորձության։ 15 տարեկան էր Գնելը, երբ կորցրեց հորը։ Գեյման Մանուկյանը կյանքից հեռացավ դեռ 60-ը չբոլորած։ Լեգենդար Թամանյան դիվիզիայի շարքերում էր կռվել. հրաձգային վաշտի հրամանատար էր։ Հյուսիսային Կովկասում մղված մարտերում ցուցաբերած արիության համար պարգեւատրվել է Կարմիր աստղի շքանշանով, ապա՝ Փառքի երրորդ աստիճանի շքանշանով՝ Կերչի, Սեւաստոպոլի ազատագրական մարտերում գործած սխրանքի համար։ Մարտերով հասել է Բեռլին ու հաղթանակած տուն վերադարձել։